10. การควบคุมภายใน

  บริษัทได้ให้ความสำคัญกับระบบการควบคุมภายในและการตรวจสอบภายในโดยได้จัดตั้งหน่วยงานตรวจสอบภายใน
  ซึ่งรายงานผลการดำเนินงานโดยตรงต่อคณะกรรมการตรวจสอบ

  งานตรวจสอบภายใน แบ่งได้เป็น 5 ประเภทหลักๆ ดังนี้

-   การตรวจสอบทางการเงิน (Financial Auditing)

-   การตรวจสอบการปฏิบัติงาน (Operational Auditing)

-   การตรวจสอบการปฏิบัติตามกฎข้อบังคับ (Compliance Auditing)

-   การตรวจสอบการบริหารงาน (Management Auditing)

-   การตรวจสอบระบบงานสารสนเทศ (Information System Auditing)

  ผู้ตรวจสอบภายใน มีหน้าที่ในการรายงานผลการตรวจสอบ ข้อตรวจพบ
  พร้อมทั้งข้อเสนอแนะแนวทางแก้ไขเป็นลายลักษณ์อักษร
  พร้อมทั้งติดตามให้เกิดการปฏิบัติตามกฎข้อบังคับ หรือข้อเสนอแนะที่ผ่านการเห็นชอบ
  หรือการรับรองจากคณะกรรมการ คณะกรรมการตรวจสอบ หรือคณะผู้บริหาร

  คณะกรรมการตรวจสอบ มีการประชุมในปี พ.ศ. 2551 ทั้งหมด 4 ครั้งดังนี้

  1. ครั้งที่ 1 เมื่อวันที่ 26 กุมภาพันธ์ 2551

  2. ครั้งที่ 2 เมื่อวันที่ 6 พฤษภาคม 2551

  3. ครั้งที่ 3 เมื่อวันที่ 5 สิงหาคม 2551

  4. ครั้งที่ 4 เมื่อวันที่ 10 พฤศจิกายน 2551

  โดยมีกรรมการตรวจสอบเข้าประชุมครบถ้วน

รายงานของคณะกรรมการตรวจสอบ

เรียน ท่านผู้ถือหุ้น บริษัท โรงพยาบาลบำรุงราษฎร์ จำกัด (มหาชน)

คณะกรรมการบริษัท โรงพยาบาลบำรุงราษฎร์ จำกัด (มหาชน)
ได้แต่งตั้งคณะกรรมการตรวจสอบประกอบด้วย กรรมการบริษัทที่เป็นอิสระจากการบริหารงาน 3
ท่านโดยมี น.ส. โสภาวดี อุตตโมบล เป็น ประธานการการตรวจสอบ นายบุญปกรณ์ โชควัฒนา
และนายสรดิษ วิญญรัตน์ เป็นกรรมการตรวจสอบ โดยกำหนดให้มีหน้าที่และความรับผิดชอบที่สำคัญคือ
ดูแลรายงานทางการเงินของบริษัทให้เป็นไปตามมาตรฐานบัญชี
มีการเปิดเผยข้อมูลอย่างถูกต้องและเพียงพอ ดูแลให้บริษัทมีระบบการควบคุมภายใน
การประเมินความเสี่ยงและการควบคุมความเสี่ยงที่มีความเหมาะสมและมีประสิทธิภาพ
มีการปฏิบัติตามข้อกำหนด และกฎหมายที่เกี่ยวข้อง
และดูแลกรณีที่อาจเกิดความขัดแย้งทางผลประโยชน์ในการทำรายการระหว่างบริษัทกับบุคคล
หรือมีรายการที่เกี่ยวโยงกัน

ในปี พ.ศ. 2551 คณะกรรมการตรวจสอบมีการประชุมทั้งหมด 4 ครั้ง
เพื่อดำเนินงานตามความรับผิดชอบที่ได้รับมอบหมาย โดยมีประเด็นที่เป็นสาระสำคัญคือ

1.  สอบทานงบการเงินของบริษัทและบริษัทย่อยก่อนนำเสนอต่อคณะกรรมการบริษัท
    จากการสอบทานและฟังคำชี้แจงจากผู้สอบบัญชีและฝ่ายบริหาร
    คณะกรรมการตรวจสอบมีความเห็นและเชื่อว่า งบการเงินดังกล่าวได้จัดทำตามมาตรฐานบัญชี
    โดยมีการเปิดเผยข้อมูลที่สำคัญอย่างถูกต้องและครบถ้วน

2.  พิจารณาเสนอแนะการแต่งตั้ง นางสาววิสสุตา จริยธนากร จากบริษัทสำนักงาน เอินส์ท แอนด์
    ยัง จำกัด เป็นผู้สอบบัญชี และเสนอแนะค่าสอบประจำปีต่อคณะกรรมการบริษัท
    เพื่อเสนอต่อที่ประชุม ผู้ถือหุ้นพิจารณาอนุมัติ

3.  พิจารณาอนุมัติงบประมาณประจำปีของฝ่ายตรวจสอบภายใน แผนการตรวจสอบประจำปี
    ทบทวนแผนงานและกระบวนการตรวจสอบ
    ซึ่งเป็นส่วนหนึ่งของนโยบายการบริหารงานของบริษัท
    และให้ความเห็นชอบในการกำหนดขั้นตอนการปฏิบัติงานการตรวจสอบภายในเป็นลายลักษณ์อักษร
    เพื่อให้เป็นหลักเกณฑ์ในการปฏิบัติงานตามมาตรฐานสากล

4.  พิจารณาการทำรายการกับบุคคลที่เกี่ยวโยงกัน
    การเปิดเผยสารสนเทศของรายการกับบุคคลที่เกี่ยวโยงกัน
    และการได้มาหรือจำหน่ายไปซึ่งสินทรัพย์

5.  พิจารณา และว่าจ้าง 1 ใน 4 บริษัทตรวจสอบบัญชีสากลที่มีชื่อเสียง
    เพื่อทำการทบทวนและปรับปรุงเอกสารที่เกี่ยวข้องกับงานการตรวจสอบภายใน คือ
    กฎบัตรของคณะกรรมการตรวจสอบ กฎบัตรของฝ่ายตรวจสอบภายใน
    นอกจากนี้ยังได้มอบหมายให้บริษัทดังกล่าวประเมิน ระบุ และ จัดลำดับความเสี่ยงองค์กร
    ควบคู่ไปกับการจัดทำแผนการตรวจสอบ 18 เดือน นอกจากนี้
    คณะกรรมการได้อนุมัติเพิ่มตำแหน่งผู้จัดการแผนกตรวจสอบภายใน
    รวมถึงงบประมาณที่เกี่ยวข้องเพื่อเพิ่มประสิทธิภาพงานตรวจสอบภายใน

6.  พิจารณาและรับฟังคำชี้แจงรายงานผลการตรวจสอบภายในจากผู้ตรวจสอบภายในของบริษัท
    และให้ข้อเสนอแนะแก่คณะกรรมการและผู้บริหาร เกี่ยวกับการกำกับดูแลกิจการที่ดี
    และการควบคุมภายใน นอกจากนี้
    ยังให้ความสำคัญในการจัดประชุมผู้ถือหุ้นอย่างเหมาะสมตามแนวทางของตลาดหลักทรัพย์แห่งประเทศไทย
    การปฏิบัติตามกฎหมาย ระเบียบและวิธีปฏิบัติ
    และความมีประสิทธิภาพเพียงพอในการประเมินความเสี่ยงและกิจกรรมป้องกันความเสี่ยงของฝ่ายต่างๆและขององค์กร
    คณะกรรมการมีความเห็นว่าบริษัทมีระบบการควบคุมภายที่มีความเหมาะสมและเพียงพอกับการป้องกันความเสี่ยงจากการดำเนินงานตามแนวนโยบายและในกลยุทธ์ต่างๆของบริษัท

คณะกรรมการตรวจสอบได้ปฏิบัติหน้าที่ตามได้รับมอบหมายด้วยความระมัดระวังอย่างเต็มความสามารถ
เพื่อประโยชน์ของบริษัท ผู้ถือหุ้น และผู้มีส่วนได้เสียทั้งปวง

นางสาวโสภาวดี อุตตโมบล

ประธานกรรมการตรวจสอบ

วันที่ 25 กุมภาพันธ์ 2552